Ole Stavad (S), 2002-05-27:
Regeringen må åbenbart være mere presset på det her felt, end jeg havde troet, for ellers ville indenrigsministeren ikke have kunnet give et så manipulerende svar, som indenrigsministeren følte sig presset til.
Det synes jeg egentlig er interessant.
Jeg vil godt sige, at jeg lyttede meget intenst til indenrigsministerens første indlæg.
Jeg har en hel side med notater fra det, ministeren sagde, og når det ikke kom til at fylde i min ordførertale, var det, fordi der jo netop intet var af det, vi har diskuteret her, intet.
Det må jeg jo så også konstatere at der heller ikke var i replikken fra ministeren.
Jeg er sådan set enig med både ministeren og hr. Ole M. Nielsen i, at beskrivelsen af hovedvejen og bivejen er meget god.
I øvrigt, hvis vi skal blive i billedet, er der en tendens til, at jo bedre hovedvejene og motorvejene er, jo mere søger man væk fra byvejene og over på hovedvejene og motorvejene.
Det er sådan set formålet med at bygge de veje - hvis man skal blive i ministerens billede.
Men med hensyn til det der billede, ministeren havde behov for at tegne, af en tidligere regering, der havde som et af sine fornemste formål at lægge maksimalt med sten i vejen for dansk erhvervsliv, og hvor der nu er kommet en regering, som går rundt og fjerner de sten, som den tidligere regering lagde, må vi i hvert fald sige, at det jo er helt utroligt, at erhvervslivet udviklede sig, som det gjorde.
Da vi kom til i 1993 efter den nuværende regerings forgængere, som også var en VK- eller en KV-regering - det er kun bogstavernes rækkefølge, der er forskellig - kom vi til efter en periode, hvor der var tabt 120.000 arbejdspladser i det private erhvervsliv.
Vi kom til efter en periode, hvor dansk erhvervsliv havde meget svært ved at klare sig, og hvor konkurser hørte til dagens uorden.
Vi kan glæde os over, at det er lykkedes i et tæt samarbejde med regionerne, med dansk erhvervsliv og med partierne i Folketinget at få skabt 200.000 nye arbejdspladser i tiden, der er gået, hvoraf de to tredjedele er i erhvervslivet i den private sektor.
Derfor må jeg sige, at ministeren var langt ude i forhold til den virkelige virkelighed.
Og det var ministeren også med sin bøjede 5-øre.
Det er ved at være en hel del år siden, de udgik.
Det er det samme, vi har kunnet høre i debatten her i dag, at der åbenbart ikke er megen kommunikation inden for regeringspartierne i forhold til det, de selv deltog i på det tidspunkt, hvor valget blev udskrevet.
En lang række af ministerens egne partifæller sad omkring bordet og forhandlede, bl.a. om UMTS-forliget og udmøntningen af det, hvor det i øvrigt var vores opfattelse, at der var en lidt større ramme end den, der blev udmøntet med regeringen efter valget, og hvor det i øvrigt lykkedes os at få afsat 175 mio. kr. - det eneste, der overhovedet er afsat til det jysk-fynske samarbejde, og hvor de 175 mio. kr. blev fundet af de partier, der også var med i det jysk-fynske samarbejde inden valget og sad i regeringen.
Men hvis ministeren havde talt med sine partifæller, ville han vide, at vi sad og forhandlede, hvor også en række af de jysk-fynske projekter var med, om en finansiering, og derfor er han lige så meget på glatis på det felt, som han er i forhold til det, der i øvrigt var hovedmelodien.
Derfor har vi i nogle runde vendinger fået beskrevet noget med nogle hovedveje, som vi i øvrigt er dybt bekymrede for at man er i gang med at ødelægge sporene i, ikke mindst på uddannelsesområdet, som fru Margrehte Vestager var inde på, som er noget af det, der er det helt afgørende i forhold til den fremtidige erhvervsudvikling.
Men vi har ikke fra ordførerne, fra regeringens nære støtteparti, Dansk Folkeparti, eller fra indenrigs- og sundhedsministeren eller fra økonomi- og erhvervsministeren eller fra andre ministre fået noget som helst at vide om, hvad det så er for indsatser, man vil gøre i forhold til de områder, som har et behov for en særlig understøttelse.
Hvis vi tager det jysk-fynske samarbejde, er det jo netop for at sikre, at vi kan få bredt den viden, de muligheder, de uddannelser, de kompetencer ud til hele området.
Jeg håber, der kommer et svar på et senere tidspunkt, der har et større regionalpolitisk sigte end det, vi har kunnet lytte os til hidtil.